Januar på Pluto

Godt nytt år til store og små på Pluto! Vi håper alle har hatt en fin jul uten smitte, og ser fram til å møte hele gjengen igjen snart! Desember var naturlig nok preget av jul. Vi sang oss gjennom hele desember, og hadde adventssamling hver dag. Et barn fikk komme fram og tenne lys, være nisse til «På låven sitter nissen» og vekke Nisseliten som lå og sov for å se hvilket barn som fikk dagens pepperkakehjerte. Rampenissen fant også på sprell på Pluto hver dag, og det var mye spenning og forventninger blant barna i desember. Vi fikk ikke gjort alle juleaktiviteter på samme måte som vi pleier, men det ble allikevel en koselig måned. Vi fikk roet ned, samtidig som vi sammen gledet oss til jul. Nissefesten ble stor suksess, og det å ha nissen på avstand og å holde oss for oss selv på avdelingen, er noe vi skal ta med oss og vurdere neste år.

Nå rydder vi bort julen og den røde samlingsboksen, og begynner med vanlige samlingsstunder igjen. Selv om barna har elsket julesamlingene, er det nok noen som er klar for de «vanlige» samlingene igjen. Studentene Andrine og Nasrin som var hos oss før jul, kommer tilbake i januar og skal være på Pluto i fem uker. De skal få prøve seg som pedagogisk leder, og kommer til å ha dager hvor de legger opp egne aktiviteter og planer. Dermed kan det fort bli endringer i planene våre, men vi velger allikevel å fortsette med eventyr. Vi kom ikke helt i mål med eventyr i november, siden vi tjuvstartet litt på julen. Barna er fremdeles veldig opptatt av Bukkene Bruse, men vi prøver å komme oss litt videre med Gullhår og de tre Bjørnene denne måneden. Samtidig ser vi hvor stor glede Bukkene Bruse gir barna. De tar med seg eventyret inn i leken, ved måltidet, i garderoben og overalt. Vi tøyser også med eventyret med de eldste barna, og har blant annet elefanter som går over broen til krokodillen og liknende.

Eventyr gjør at barna får leve seg inn i en annen verden og er med på å utvikle barnas fantasi. Vi lærer mange nye begrep i eventyrene, og ikke minst er det mange tallord som er vesentlig i eventyrene og er med på å berike barnas språk. Med de yngste barna bruker vi alltid konkreter for å visualisere, og vi har samlingsbokser som er knyttet opp til mange av eventyrene. Det som er så fint med eventyr, er at de kan tas med overalt. Selv om vi skal ha eventyr i samlingsstundene, kan vi også ta dem med ut på tur eller i uteleken i barnehagen. Barn elsker eventyr, men det trengs ofte litt repetisjon før barna blir vant til et eventyr og tar det med videre i leken. Derfor prøver vi oss på Gullhår, og ser hvor det fører an. Vi kommer til å legge til rette for lek med eventyret, og dersom det fenger barna fortsetter vi med det hele måneden. Ser vi at dette ikke fenget akkurat denne barnegruppen, prøver vi på et nytt.

Vi kommer også til å begynne å dele mer i grupper nå som hele barnegruppen er på plass. Vi deler barnegruppen i tre, og hver ansatt har tre barn i sin gruppe. Hovedmålet for disse gruppene er språk, men innholdet i gruppene vil variere. Det kan være tur, baking, lesestund eller forming.

Januar er alltid en spennende måned værmessig, så vi tar turer og uteaktiviteter litt etter vær og vind. Dersom det plutselig skulle komme snø, legger vi selvfølgelig bort alle planer og utnytter oss av dette. Ta gjerne en ekstra titt i kleskassene på badet og sjekk at det er nok ekstra skift. Det kan fort komme noen våte dager, og Plutobarna har en tendens til å oppsøke sølepytter.

Det ser ut til at vi må leve med koronaviruset et godt stykke inn i 2021 også. Det kan godt hende at smitten blusser opp igjen nå etter jul, men vi tar alle forhåndsregler vi nå har innarbeidet som vane. Vi holder oss i vår egen kohort (avdelingen), vi har god avstand til Neptun når vi for eksempel spiser, og de ansatte har god avstand til hverandre på for eksempel pause. Vi er ekstra nøye med håndvask og sprit, og dere foreldre er veldig flinke både til å sprite dere i porten samt å holde dere til å kun være to stykker i garderoben. Vi kan ikke gjøre noe annet enn å fortsette slik vi gjør, og ha lav terskel for å holde barna hjemme med luftveissymptomer. Ingen vet hva denne våren vil bringe, men vi går i hvert fall mot lysere tider nå 😊

Husk planleggingsdagen mandag 4. januar! Barnehagen er da stengt.

Nyttårshilsen fra Marianne, Barbro og Julie